“หุ้นเอเชีย” เปิดบวก ตามดาวโจนส์ จับตาปธ.เฟดแถลง เมืองแจ็กสันโฮล
“ตลาดหุ้นเอเชีย” เปิดบวกตามดาวโจนส์ ขณะที่นักลงทุนจับตาถ้อยแถลงประธานเฟดที่เมืองแจ็กสันโฮล ขณะที่รอดูทิศทางการปรับขึ้นอัตราดอกเบี้ย เพื่อต่อสู้กับปัญหาเงินเฟ้อ
“หุ้นเอเชีย” เปิดบวกตามดาวโจนส์ ขณะที่นักลงทุนจับตาถ้อยแถลง “เฟด” ที่เมืองแจ็กสันโฮล
26 ส.ค. 2565

ผู้สื่อข่าวรายงานว่า ตลาดหุ้นเอเชียเปิดบวกเป็นส่วนใหญ่ในวันนี้ ขณะที่นักลงทุนจับตาการกล่าวสุนทรพจน์ของนายเจอโรม พาวเวลล์ ประธานธนาคารกลางสหรัฐ (เฟด) ที่เมืองแจ็กสันโฮล เพื่อรอดูทิศทางการปรับขึ้นอัตราดอกเบี้ยนโยบาย เพื่อต่อสู้กับปัญหาเงินเฟ้อ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,639.47 จุด เพิ่มขึ้น 160.46 จุด หรือ +0.56%, ดัชนี HSI ตลาดหุ้นฮ่องกงเปิดวันนี้ที่ 20,138.69 จุด เพิ่มขึ้น 170.31 จุด หรือ +0.85% และดัชนี SSE Composite ตลาดหุ้นจีนเปิดวันนี้ที่ 3,250.63 จุด ลดลง 4.38 จุด หรือ -0.13%
“โดยความเห็นเชิงสนับสนุนให้เร่งปรับขึ้นอัตราดอกเบี้ยนโยบายของเจ้าหน้าที่เฟดหลายรายแทบไม่ส่งผลกระทบ เพราะนักลงทุนต่างรอคอยคำปราศรัยสำคัญของนายพาวเวลล์ที่เมืองแจ็กสัน โฮล ช่วงค่ำวันนี้” นายเทเลอร์ นูเจนต์ นักเศรษฐศาสตร์ของธนาคารเนชันแนล ออสเตรเลีย แบงก์กล่าว
นายนูเจนต์กล่าวว่า เจ้าหน้าที่เฟดต่างระบุว่า การต่อสู้กับเงินเฟ้อของเฟดนั้นยังไม่จบ และอัตราดอกเบี้ยต้องเข้าสู่ระดับเข้มงวด
ตลาดหุ้นสหรัฐปิดบวกเมื่อคืนนี้ โดยได้แรงหนุนจากการเปิดเผยข้อมูลเศรษฐกิจที่แข็งแกร่ง โดยดัชนีดาวโจนส์พุ่งขึ้น 322.55 จุด หรือ +0.98% แตะที่ 33,291.78 ดัชนี S&amp;P 500 บวก +1.41% แตะที่ 4,199.12 และดัชนี Nasdaq Composite ปรับตัวขึ้น +1.67%แตะที่ 12,639.27
ขณะที่กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 2,000 ราย สู่ระดับ 243,000 รายในสัปดาห์ที่แล้ว และต่ำกว่าที่นักวิเคราะห์คาดการณ์ที่ระดับ 255,000 ราย
ด้านกระทรวงพาณิชย์สหรัฐเปิดเผยตัวเลขประมาณการครั้งที่ 2 ของผลิตภัณฑ์มวลรวมภายในประเทศ (GDP) ประจำไตรมาส 2 โดยระบุว่า GDP ไตรมาส 2 หดตัวลง 0.6% ซึ่งดีกว่าตัวเลขประมาณการครั้งแรกที่ระบุว่า GDP หดตัว 0.9% หลังจากที่หดตัวลง 1.6% ในไตรมาส 1
นอกจากนี้ บริษัทหลายแห่งที่จดทะเบียนในตลาดหลักทรัพย์ฮ่องกงเตรียมรายงานผลประกอบการ รวมถึง บริษัทเหม่ยถวน